D Õfeng vonn gschrimanan Bejmisch han vaknipft min Bohemismus, de Bohemika u d Glossn af n Rand vo d lateinischn Textt, a bsundana Fall han dej tschechischn Glossn, wou min hebrejschn Alfabet gschrim han (sejch Knaanisch). Vo d Õfeng vonn 13. Jh. stamt aa da ejascht daholtnna tschechisch gschrimane Satz af n Grindungsbrejff vonn Litoměřitza Kapitl, da wou d Furm von an Rechtstext houd. Es 13. Jh. hod nou aa weitana groussa Antwicklunga vonn bejmischn Schrifttum bracht. Nemma dea tradizionelln Lejda u Gsangstextt, wej Gott Almachte (Buoh všemohúcí), Jesus Christus (Jezu Kriste) u Noblata Pátar (ščedrý kněže), han dea ejaschtn dichtarischn Weakk afkumma. Dea representiat bsundas es Kunigunda Gabeet (Kunhutina modlitba) vo umma 1300, wou ma inn Passional vo da Ebtessi Kunigunta (Pasionálu abatyše Kunhuty) gfunna houd, wos a reich dekoriat un illuminiats Breviarium vo da Tochta vonn Přemyslidn Otakar II. is. Zou deam findt se a z dera Zeit populers Schãnre vo Streitschriftn, wej da Spor duše s tělem (da Streit vo da Söjll min Kerpa). Dej mejra wichtingan Textt vonn Umbruch vonn 13. af s 14. Jh. han owa d Alexandreis, wou ma aa aḻs Alexandaroman kennt, u de Dalimila-Kronik.